АҞӘА, цәыббра 7 – Sputnik. Аҟәа аусура иалагеит ашьапылампыл азы ахәыҷы-қәыԥштә зыҟаҵаҩцәа рзы онлаин-курсқәа, урҭ Аԥсны Аҿари аспорти русқәа рзы Аҳәынҭқарратә еилакы Санкт-Петербургтәи "Зенит" ахылаԥшрала имҩаԥнагоит, абри атәы аанацҳауеит Аҳәынҭеилакы Facebook аҟны.
Акурсқәа ралагамҭазы аԥсуа зыҟаҵаҩцәа аԥсшәа реиҳәеит, ақәҿиарақәагьы рзеиӷьаршьеит СССР ачемпион, СССР аспорт азҟаза, Ашьапылампылтә клуб "Зенит" академиа аиҳабы Анатоли Давыдови Урыстәыла зҽаԥсазтәыз аспорт азҟаза, Урыстәыла хәынтәтәи ачемпион, Урыстәыла Асуперхраҿа иаиааихьоу, "Зенит" даланы УЕФА Ахраҿеи Асуперхраҿеи иаиааихьоу, Урыстәыла еизгоу акоманда даланы Европа ачемпионат аҟны аџьаз иаиааихьоу Андреи Аршавин.
"Сара шәара шәрезиумеқәа зегьы срыхәаԥшит, шәара зегьы ашьапылампыл шәасуеит, аҿар азыҟашәҵоит. Ҳара зегьы ишауа ала ишәеилҳаркаауеит зегьы. Ишәҵала, агха ҟашәҵаларгьы, шәҵаала. Ақәҿиарақәа шәзеиӷьазшьоит. Цәыббрамза анҵәамҭазы бзиа иаабо Аԥсынтәыла ҳнеип ҳәа ҳгәыӷуеит, апрактикахь ҳаиасыртә", - ҳәа азгәеиҭеит "Зенит" Азыҟаҵаҩцәа рыквалификациа аизырҳаразы ацентр адиректор Сергеи Морозов.
Аԥсны Аҿари аспорти русқәа рзы Аҳәынҭқарратә еилакы ахантәаҩы Џьамал Гәбаз ҭабуп ҳәа реиҳәеит "Зенит" академиа ахаҭарнакцәа Аԥсни уи азыҟаҵаҩцәеи рахь иаанарԥшуа агәцаракразы.
"Ганрацәала ҳаивагылап, аусеицура бзиа ҳабжьаҳҵап. Ҳаидгыланы аԥсуа шьапылампыл уаанӡа иамаз ахыԥша ҳархынҳәып", - ҳәа азгәеиҭеит Гәбаз.
Актәи амш азы имҩаԥгаз алекциа иахьӡын "Роль и социальная значимость футбола. Средства, методы, формы, принципы обучения в детско-юношеском футболе", уи ааиртит Азыҟаҵаҩцәа рыквалификациа аизырҳаразы ацентр аиҳабы ихаҭыԥуаҩ, Лесгафт ихьӡ зху НГУ ашьапылампыл ТиМ акафедра аиҳабы, апсихологиатә ҭҵаарадыррақәа ркандидат, адоцент Максим Нифонтов.
Акурсқәа анхыркәшахалак ашьҭахь азыҟаҵаҩцәа Урыстәылатәи ашьапылампылтә еилакы ишьақәнарӷәӷәо алицензиақәа рырҭоит.
Уаанӡа адырра ҟалахьан Санкт-Петербургтәи ашьапылампылтә клуб Аԥсны ашьапылампылтә академиа афилиал шаанартуа, азыҟаҵаҩцәа акурсқәа ирхысны алицензиақәа анроулак ашьҭахь.